Covid-19: Italië kry sy asem terugGondolas in Venesië, Italië. (Foto: Francisco Seco, AP) Die Europese ruimteagentskap het Dinsdag ŉ drastiese afname in stikstofdioksied (NO2) in Noord-Italië opgemerk. Dit is die gevolg van streng maatreëls wat ingestel is om die verspreiding van Covid-19 te bekamp. Die agentskap se Kopernikus-atmosfeermoniteringsdiens het bevind dat die skielike verandering in NO2-vlakke vir die afgelope vier tot vyf weke, ŉ afname in lugbesoedeling tot gevolg gehad het. Die strate van Italië en gewilde toeriste-aantreklikhede was die afgelope weke doodstil nadat Italië se regering ŉ noodtoestand verklaar het. Mense is sedertdien aangemoedig om tuis te bly. “Dit is merkwaardig dat ons ŉ daling in vlakke kon waarneem,” sê Vincent-Henri Peuch, direkteur van die Kopernikus-atmosfeermoniteringsdiens. Stikstofdioksied is ŉ neweproduk van dieselmotors en daaglikse aktiwiteite wat deel van die lewe is. Sedert Italianers onder kwarantyn geplaas is, het dié bedrywighede drasties verminder. “Die daling wys tot watter uiterstes Italië gegaan het om die verspreiding van Covid-19 te beperk,” sê Peuch. Intussen het inwoners van Venesië nog ŉ verandering in die natuur opgemerk toe talle visse na die kanale begin terugkeer het. Dié wêrelderfenisgebied is verlede jaar op sy knieë gebring toe hoogwater byna die stad oorstroom het. Sedert die stad onlangs onder kwarantyn geplaas is weens Covid-19, het skoon water vir die eerste keer in etlike jare deur die stad se kanale begin vloei. Sosialemediagebruikers het op Twitter hul opgewondenheid oor dié verrassende wending uitgespreek. “Die kanale in Venesië het nou skoon water vol visse en lugbesoedelingsvlakke het gedaal. Die natuur eis sy ruimtes terug tydens die kwarantyntydperk in Italië,” sê Francesco Delrio, ŉ Twitter-gebruiker. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.